L-Unjoni Ewropea qed issegwi mill-qrib il-kriżi fl-Etjopja. L-UE tibqa' mħassba bis-sitwazzjoni umanitarja, kif ukoll l-allegazzjonijiet ta' ksur tad-drittijiet tal-bniedem u attakki mmirati fuq gruppi etniċi fl-Etjopja. Rapporti li qed isiru dwar involviment mhux Etjopjan iqajmu tħassib addizzjonali. Il-kunflitt u l-impatt reġjonali tiegħu huma ta' tħassib dejjem jikber għall-komunità internazzjonali. L-UE tfaħħar lis-Sudan, li fetaħ il-fruntieri tiegħu għal dawk li qed jaħarbu minn dan il-kunflitt. Huwa ta' importanza kbira li l-ostilitajiet jieqfu kompletament, li l-popolazzjoni ċivili tkun protetta u li l-partijiet kollha fil-kunflitt jirrispettaw id-dritt umanitarju internazzjonali, inkluż l-iżgurar tas-sigurtà tal-ħaddiema umanitarji. Irid jiġi ggarantit aċċess umanitarju mingħajr xkiel għall-persuni kollha fil-bżonn fiż-żoni affettwati kollha tal-pajjiż, biex jitwettqu valutazzjonijiet tal-ħtiġijiet, jingħata rispons u tiġi mmonitorjata l-għajnuna f'konformità mal-prinċipji umanitarji tal-imparzjalità, in-newtralità u l-indipendenza. L-UE tilqa' l-passi li ttieħdu dan l-aħħar għal dan il-għan u tħeġġeġ lill-gvern Etjopjan biex ikompli bl-isforzi tiegħu. Ir-refuġjati u l-persuni spostati kollha fi ħdan it-Tigray u lil hinn għandhom ikunu protetti b'mod effettiv, inkluż il-prevenzjoni ta' kwalunkwe att ta' rilokazzjoni jew ritorn sfurzat u prematur. L-UE tilqa' l-ħidma li nbdiet biex tiġi restawrata t-telekomunikazzjoni għal xi partijiet ta' Tigray. Huwa kruċjali li l-kanali ta' komunikazzjoni u l-aċċess għall-media jerġgħu jiddaħħlu u jiġu ggarantiti. Minħabba l-ħbiberija fit-tul tagħha mal-Etjopja, l-UE hija mħassba ħafna dwar rapporti reċenti, inkluż mill-Kummissjoni Etjopjana għad-Drittijiet tal-Bniedem, dwar ksur serju tad-dritt umanitarju internazzjonali u tad-dritt internazzjonali dwar id-drittijiet tal-bniedem. Barra minn hekk, ir-rapporti ta' vjolenza mmirata fuq gruppi etniċi f'Benishangul-Gumuz kif ukoll l-allegazzjonijiet l-oħra kollha ta' ksur tad-drittijiet tal-bniedem u tad-dritt umanitarju internazzjonali jeħtieġ li jiġu investigati b'mod imparzjali u tiġi żgurata r-responsabbiltà. L-UE tħeġġeġ lill-partijiet kollha biex jaħtfu l-opportunitajiet offruti, l-aktar reċentement minn rappreżentanti ta' livell għoli tal-Unjoni Afrikana u s-Summit IGAD, biex jintemm il-kunflitt u biex jgħinu fl-istabbiliment ta' djalogu fl-Etjopja biex jiġu indirizzati kwistjonijiet ta' paċi u koeżistenza permezz ta' konsultazzjoni u kunsens. L-Unjoni Ewropea hija lesta tappoġġa lill-Etjopja f'dawn l-isforzi.